
องค์การบริหารส่วนตำบลทุ่งสัง
งานนโยบายและแผน 
สำนักปลัดองค์การบริหารส่วนตำบลทุ่งสัง
อำเภอทุ่งใหญ่       จังหวัดนครศรีธรรมราช

คำนำ
                        ตามระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548   ได้กำหนดให้องค์กรปกครองส่วนท้องถิ่นดำเนินการจัดทำแผนการดำเนินงานขององค์กรปกครองส่วนท้องถิ่นโดยยึดแนวทางปฏิบัติตามระเบียบฯ ข้อ 26 และข้อ 27     โดยการจัดทำแผนการดำเนินงานต้องให้แล้วเสร็จภายในเดือนธันวาคมของปีงบประมาณ หรือภายในสามสิบวันนับแต่วันที่ตั้งงบประมาณ     แผนการดำเนินงานขององค์กรปกครองส่วนท้องถิ่นมีลักษณะแสดงถึงรายละเอียดแผนงาน/โครงการพัฒนาและกิจกรรมที่จะดำเนินการจริงทั้งหมดในพื้นที่ขององค์กรปกครองส่วนท้องถิ่นประจำปีงบประมาณนั้น 
                    วัตถุประสงค์ในการจัดทำแผนการดำเนินงานนั้นก็เพื่อสร้างแนวทางในการดำเนินงานขององค์กรปกครองส่วนท้องถิ่นในปีงบประมาณนั้นมีความชัดเจนในทางปฏิบัติมากขึ้น ลดความซ้ำซ้อนของโครงการ/กิจกรรม ตลอดจนเพื่อเป็นการก่อให้เกิดการประสานและบูรณาการการทำงานกับหน่วยงานอื่น และการจำแนกรายละเอียดของโครงการ/แผนงานนั้นเป็นเครื่องมือสำคัญในการบริหารงาน เพราะสามารถควบคุมการดำเนินงานให้เป็นไปอย่างเหมาะสมและมีประสิทธิภาพ และเพื่อให้การติดตามและประเมินผลเมื่อสิ้นปีงบประมาณมีความสะดวกมากยิ่งขึ้นด้วย
                    องค์การบริหารส่วนตำบลทุ่งสังได้ดำเนินการจัดทำแผนการดำเนินงาน  ประจำปีงบประมาณ พ.ศ. 2554 โดยยึดแนวทางการปฏิบัติตามระเบียบฯ ข้อ 26 และข้อ 27     โดยแผนการดำเนินงานขององค์การบริหารส่วนตำบลทุ่งสังได้แสดงถึงรายละเอียดแผนงาน โครงการพัฒนาและกิจกรรมที่ดำเนินการจริงทั้งหมดในพื้นที่ขององค์การบริหารส่วนตำบลทุ่งสังประจำปีงบประมาณ พ.ศ. 2554   

                    งานนโยบายและแผนสำนักปลัดองค์การบริหารส่วนตำบลทุ่งสัง หวังเป็นอย่างยิ่งว่า องค์การบริหารส่วนตำบลทุ่งสังและหน่วยงานที่เกี่ยวข้อง จะได้รับประโยชน์จากแผนการดำเนินงานประจำปีงบประมาณ พ.ศ. 2554 ที่ได้จัดทำขึ้นนี้ เพื่อเป็นแนวทางในการวางแผนพัฒนาท้องถิ่นตำบลทุ่งสังอย่างมีประสิทธิภาพ สนองตอบต่อปัญหาและความต้องการของท้องถิ่นอย่างแท้จริง 

